 NA CHARLES WASONGA MKENYA mmoja amewasilisha ombi katika Bunge la Kitaifa akilitaka lipendekeze kupigwa marufuku kwa mtandao wa TikTok nchini Kenya akidai unavuruga maadili haswa miongoni mwa vijana. Bob Ndolo,  ambaye ni Afisa Mkuu Mtendaji wa Shirika la kutoa ushauri la Bridget Connect Consultancy, anasema mtandao huo ni hatari kwa ukuaji wa watoto kwa sababu unatukuza vita, picha za ngono, matamshi ya chuki, lugha chafu na mienendo mibaya miongoni mwa vijana. Kwenye ombi lake lililosomwa bungeni Jumanne alasiri na Spika Moses Wetang’ula, Bw Ndolo pia anasema vijana wametekwa na mtandao huu wa TikTok kiasi kwamba wanadidimia kimasomo au kuzongwa na matatizo ya kiakili. “Hali imekuwa mbaya zaidi kwa sababu Tume ya Mawasiliano nchini (CA) imefeli kudhibiti picha na jumbe zinazowekwa katika mtandao huu wa TikTok,” afisa huyo akasema. “Aidha, TikTok hukusanya kiwango kikubwa cha data kuhusu watumiaji ikiwemo aina ya simu zao, pahala walipo, historia yao ya kufuatilia habari katika mtandao wenyewe na kuziwasilisha kwa watu wengine bila idhini ya mtumiaji,” Bw Ndolo anaongeza. Jamaa huyo alitoa visa kadha ambapo mtandao huo umehusishwa na uhalifu wa kukusanya data kutoka kwa watumiaji kinyume cha sheria na bila idhini yao. “TikTok imetuhumiwa katika sakata nyingi za kuingilia usiri wa watumiaji haswa watoto wadogo. Kwa mfano, mnamo 2019 apu hii ilitozwa faini ya Dola 5.7 milioni za Amerika (Sh855 milioni) nchini Amerika kwa kukusanya data za kibinafsi kutoka kwa watoto wenye umri wa chini ya miaka 13. Maelezo hayo yanahusisha majina yao, anwani za baruapepe na pahala walipo bila idhini kutoka kwa wazazi wao, kitendo ambacho ni kinyume cha Sheria kuhusu Usiri wa Watoto Mitandaoni,” Bw Ndolo akasema. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  